b'\n_START_ARTICLE_\nJo\xc5\xbee Brilej (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v \xc5\xbeelezni\xc4\x8darski dru\xc5\xbeini v Rade\xc4\x8dah pri Zidanem Mostu. Do okupacije je obiskoval gimnazijo v Celju. Med 2. svetovno vojno je bil prisilno mobiliziran v nem\xc5\xa1ko vojsko in poslan na francosko ozemlje. Pri Bordeauxu je prebegnil in sodeloval s francoskimi odporniki (FFI). Po osvoboditvi Francije se je v Marseillu priklju\xc4\x8dil Titovi brigadi in se preko italijanskega pristani\xc5\xa1\xc4\x8da Bari vrnil v domovino in se priklju\xc4\x8dil slovenski narodnoosvobodilni borbi. _NEWLINE_Poleti leta 1945 se je vpisal v pedago\xc5\xa1ki te\xc4\x8daj v Trbovljah in z novim \xc5\xa1olskim letom nastopil slu\xc5\xbebo kot u\xc4\x8diteljski pripravnik na osnovni \xc5\xa1oli Loka pri Zidanem Mostu. Januarja 1946 je bil imenovan za upravitelja osnovne \xc5\xa1ole Podkraj pri Hrastniku. Po desetih mesecih je bil preme\xc5\xa1\xc4\x8den za upravitelja na osnovno \xc5\xa1olo Podkum pri Zagorju. 1948 leta je diplomiral na U\xc4\x8ditelji\xc5\xa1\xc4\x8du v Ljubljani. Septembra 1950 je od\xc5\xa1el na osnovno \xc5\xa1olo Rade\xc4\x8de, 1951 pa v tamkaj\xc5\xa1nji vzgojno-pobolj\xc5\xa1evalni dom, kjer je bil vzgojitelj in upravitelj Vajenske \xc5\xa1ole raznih strok. Od leta 1955 do upokojitve 1981 je bil predmetni u\xc4\x8ditelj in ravnatelj v osnovni \xc5\xa1oli v Pod\xc4\x8detrtku. Ob delu je 1963 kon\xc4\x8dal mariborsko Pedago\xc5\xa1ko akademijo. _NEWLINE_Kot ravnatelj osnovne \xc5\xa1ole v Pod\xc4\x8detrtku (1955-1981) je izoblikoval izviren vzorec samoupravne \xc5\xa1ole, povezane s krajem, in s tem vplival na razvoj samouprave u\xc4\x8dencev. Dejavnost prostega \xc4\x8dasa je prepletal s poukom, proizvodnim delom in poklicnim usmerjanjem. Na novo je zasnoval \xc5\xa1olsko hranilni\xc5\xa1tvo, v \xc5\xa1oli je ustanovil \xc5\xa1olsko po\xc5\xa1to s telefonsko centralo, okrep\xc4\x8devalnico, trgovino, knjigarno, radio "Studio Kekec" (ki je vsako jutro pred poukom oddajal svoj program), kjer so u\xc4\x8denci opravljali svoje zadol\xc5\xbeitve in se s tem u\xc4\x8dili samoupravljanja, in \xc5\xa1e veliko drugega. U\xc4\x8denci pa so v \xc4\x8dasu prostih dejavnosti obdelovali \xc5\xa1olski vrt in okolico, skrbeli za \xc5\xbeivali v njihovem \xc5\xbeivalskem vrtu, \xc4\x8debelarili, izdelovali spominke v proizvodni organizaciji "mali TOZD Spominek"... Patentiral je tudi model petih igralnih podro\xc4\x8dij pred\xc5\xa1olskega igri\xc5\xa1\xc4\x8da \xc2\xbbCiciban\xc2\xab. Za inovativno pedago\xc5\xa1ko delo je 1967 prejel \xc5\xbdagarjevo nagrado._NEWLINE_Skupaj s Friderikom Strnadom (duhovnik, *07.07.1890 Benedikt v Slovenskih Goricah;. +18.02.1990 Pod\xc4\x8detrtek) in Francem Renierjem (trgovec in prvi direktor v Atomskih toplicah, * 5. maj 1922 Pod\xc4\x8detrtek; + 4. marec 2003 Pod\xc4\x8detrtek) je bil soustanovitelj zdravili\xc5\xa1\xc4\x8da Atomske Toplice (dana\xc5\xa1nje Terme Olimia). _NEWLINE_Leta 1967 si je zgradil vikend v Olimju, kjer se je spro\xc5\xa1\xc4\x8dal in "polnil baterije". Skozi leta je ob pomo\xc4\x8di dru\xc5\xbeine in prijateljev iz vikenda nastala  De\xc5\xbeela pravljic in domi\xc5\xa1ljije "Ko\xc4\x8da pri \xc4\x8darovnici". .'